erhwenkuo/poetry-chinese-zhtw huggingface dataset:
大
作者：顏奎（宋）

唱古荼䕷，新荷葉，誰向重簾深處。東風三十六，向園林都過，餘寒猶妒。公子狐裘，佳人翠袖，怎見此時情否。天上知音杳，怪參差律呂，世間多誤。記畫扇題詩，單衣試酒，夢歸泥絮。嗟春如逆旅。送無路、遠涉前無渡。回首住、凌波亭館，待月樓臺，滿身花氣凝香霧。度入南薰去。留燕伴、不教遲暮。但一點、芳心苦。生怕搖落，分付荷房收貯。晚妝又隨過雨。
摸魚兒
作者：顏奎（宋）

對琴臺、不堪塵涴，春風微露纖指。崢嶸鶴膝翹空勢，取次著花安蕊。偏有意。把竹外一枝，飛灑輕煙裡。月痕如洗。又底事丹青，何須水墨，虛白闞清泚。華堂暮，珍重休彈麈尾。靜中留此佳致。橋西幾度香浮處，回首都隨流水。閒徙倚。嘆汨沒黃埃，變幻皆如此。蜚廉莫起。待別有神人，風斤一運，和影上窗紙。
木蘭花慢
作者：尹濟翁（宋）

渺渺懷芳意，苦對景、可憐生。記燕外鶯邊，柳深竹嫩，度密穿青。如今淡煙細雨，正午窗半夢酒初醒。樂事怎堪重省，起來一餉愁縈。悠然又把酒壺傾。擺不動離情。想閒卻春遊，綠陰深院，芳草長亭。乾愁有誰解得，傍晚來，風起碎池萍。坐待晴雲四卷，依然月上疏櫺。
玉蝴蝶
作者：尹濟翁（宋）

幾許暮春清思，未知芍藥，先擬荼蘼。老卻東風，春去不與人期。似情多、何曾荀倩，便夢斷、不為崔徽。且銜杯。暖風襲襲，淡日暉暉。怎知。懷芳心在，樹花露泣，葉竹煙啼。滿目青紅，新愁成陣恨成圍。畫簾空、龍媒獨倚，午陰靜、燕子雙飛。任春歸。尋人柳下，夢句堂西。
聲聲慢
作者：尹濟翁（宋）

雕鞍芳徑，翠管長亭，春酲不負妍華。幾丈閒愁，寄風吹落天涯。深深小簾朱戶，是何人、重整香車。愁未醒，記竹西歌吹，柳下人家。眉鎖何曾舒展，看行人都是，醉眼橫斜。寄語高陽，從今休喚流霞。殘春又能幾許，但相從、評水觀茶。清夢遠，怕東風、猶在杏花。
風入松
作者：尹濟翁（宋）

曾聞幾度說京華。愁壓帽簷斜。朝衣熨貼天香在，如今但、彈指蘭闍。不是柴桑心遠，等閒過了元嘉。長生休說棗如瓜。壺日自無涯。河傾南紀明奎璧，長教見、壽氣成霞。但得重攜溪上，年年人共梅花。
一萼紅
作者：尹濟翁（宋）

玉搔頭。是何人敲折，應為節秦謳。棐幾朱弦，剪燈雪藕，幾回數盡更籌。草草又、一番春夢，夢覺了、風雨楚江秋。卻恨閒身，不如鴻雁，飛過妝樓。又是山枯水瘦，嘆迴腸難貯，萬斛新愁。懶復能歌，那堪對酒，物華冉冉都休。江上柳、千絲萬縷，惱亂人、更忍凝眸。猶怕月來弄影，莫上簾鉤。
訴衷情
作者：鄭楷（宋）

酒旗搖曳柳花天。鶯語軟於綿。碎綠未盈芳沼，倒影蘸鞦韆。奩玉燕，套金蟬。負華年。試問歸期，是酴醿後，是牡丹前。
謁金門
作者：趙淇（宋）

吟望直。春在闌干咫尺。山插玉壺花倒立。雪明天混碧。曉露絲絲瓊滴。虛揭一簾雲溼。猶有殘梅黃半壁。香隨流水急。
綺羅香
作者：張磐（宋）

浦月窺簷，松泉漱枕，屏裡吳山何處。暗粉疏紅，依舊為誰勻注。都負了、燕約鶯期，更閒卻、柳煙花雨。縱十分、春到郵亭，賦懷應是斷腸句。青青原上薺麥，還被東風無賴，翻成離緒。望極天西，惟有隴雲江樹。斜照帶、一縷新愁，盡分付、暮潮歸去。步閒階、待卜心期，落花空細數。
浣溪紗・浣溪沙
作者：張磐（宋）

習習輕風破海棠。鞦韆移影上回廊。晝長蝴蝶為誰忙。度柳早鶯分暖綠，過花小燕帶春香。滿庭芳草又斜陽。
唐多令
作者：張林（宋）

金勒鞚花驄。故山雲霧中。翠蘋洲、先有西風。可惜嫩涼時枕簟，都付與、舊山翁。雙翠合眉峰。淚華分臉紅。向尊前、何太匆匆。才是別離情便苦，都莫問、淡和濃。
柳梢青
作者：張林（宋）

白玉枝頭，忽看蓓蕾，金粟珠垂。半顆安榴，一枝穠杏，五色薔薇。何須羯鼓聲催。銀釭裡、春工四時。卻笑燈蛾，學他蝴蝶，照影頻飛。
江城子
作者：曹良史（宋）

夜香燒了夜寒生。掩銀屏。理銀箏。一曲春風，都是斷腸聲。杜宇欲啼楊柳外，愁似海，思如雲。背燈暗卸乳鵝裙。酒初酲。夢初醒。蘭炷香篝，誰為暖羅衾。二十四簾人悄悄，花影碎，月痕深。
柳梢青
作者：趙與仁（宋）

露冷仙梯。霓裳散舞，記取人歸。月度層霄，雨連深夜，誰管花飛。金鋪滿地苔衣。似一片、斜陽未移。生怕清香，又隨涼信，吹過東籬。
相思引
作者：趙與仁（宋）

冰箔紗簾小院清。晴塵不動地花平。昨宵風雨，涼到木樨屏。香月照妝秋粉薄，水雲飛佩藕絲輕。好天良夜，閒理玉靴笙。
西江月
作者：趙與仁（宋）

夜半河痕依約，雨餘天氣冥濛。起行微月遍池東。水影浮花、花影動簾櫳。量減難追醉白，恨長莫盡題紅。雁聲能到畫樓中。也要玉人、知道有秋風。
清平樂
作者：趙與仁（宋）

柳絲搖露。不綰蘭舟住。人宿溪橋知那處。一夜風聲千樹。曉樓望斷天涯。過鴻影落寒沙。可惜些兒秋意，等閒過了黃花。
好事近
作者：趙與仁（宋）

春色醉酴醿，晝永篆煙初絕。臨水楊花千樹，盡一時飛雪。穿簾度竹弄輕盈，東風老猶劣。睡起憑欄無緒，聽幾聲啼鴂。
烏夜啼
作者：陳逢辰（宋）

月痕未到朱扉。送郎時。暗裡一汪兒淚、沒人知。搵不住。收不聚。被風吹。吹作一天愁雨、損花枝。
西江月
作者：陳逢辰（宋）

楊柳雪融滯雨，酴醿玉軟欺風。飛英簌簌扣調櫳。殘蝶歸來粉重。罨畫扇題塵掩，繡花紗帶寒籠。送春先自費啼紅。更結疏雲秋夢。
菩薩蠻
作者：史介翁（宋）

柳絲輕颺黃金縷。織成一片沙窗雨。鬥合做春愁。困慵燻玉篝。暮寒羅袖薄。社雨催花落。先自為詩忙。薔薇一陣香。
謁金門
作者：何光大（宋）

天似水。池上藕花風起。隔岸垂楊青到地。亂螢飛又止。露溼玉闌閒倚。人靜自生涼意。泛碧沈朱供晚醉。月斜才去睡。
霓裳中序第一
作者：應法孫（宋）

愁雲翠萬疊。露柳殘蟬空抱葉。簾卷流蘇寶結。乍庭戶嫩涼，闌干微月。玉纖勝雪。委素紈、塵鎖香篋。思前事、鶯期燕約，寂寞向誰說。悲切。漏籤聲咽。漸寒炧、蘭缸未滅。良宵長是閒別。恨酒凝紅綃，紛涴瑤玦。鏡盟鸞影缺。吹笛西風數闋。無言久，和衣成夢，睡損縷金蝶。
賀新郎
作者：應法孫（宋）

宿霧樓臺溼。曉清初、花明柳潤，燕飛鶯集。舊約重來歌舞地，留得豔香嬌色。又夢草、東風吹碧。午困騰騰春欲醉，對文楸、玉子無心拾。看蝶舞，傍花立。酒痕未醒愁先入。記年時、翠樓寒淺，寶笙慵吸。想駐馬河橋分別，恨輕竹風帆煙笠。早塵暗、華堂簾隙。倚盡黃昏人獨自，望江南迴雁歸雲急。憑付與，錦箋墨。
高陽臺
作者：王億之（宋）

雙槳敲冰，低篷護冷，扁舟曉渡西泠。回首吳山，微茫遙帶重城。堤邊幾樹垂楊柳，早嫩黃、搖動春情。問孤鴻，何處飛來，共喚飄零。輕帆初落沙洲暝，漸潮痕雨漬，面色風皴。旅思羈愁，偏能老大行人。姮娥不管征途苦，甚夜深、盡照孤衾。想玉樓，猶憑欄干，為我銷凝。
高陽臺
作者：王茂孫（宋）

遲日烘晴，輕煙縷晝，瑣窗雕戶慵開。人獨春閒，金猊暖透蘭煤。山屏緩倚珊瑚畔，任翠陰、移過瑤階。悄無聲，彩翅翩翩，何處飛來。片時千里江南路，被東風誤引，還近陽臺。膩雨嬌雲，多情恰喜徘徊。無端枝上啼鳩喚，便等閒、孤枕驚回。惡情懷，一院楊花，一徑蒼苔。
點絳唇
作者：王茂孫（宋）

折斷煙痕，翠蓬初離鴛鴦浦。玉纖相妒。翻被專房誤。乍脫青衣，猶著輕羅護。多情處。芳心一縷。都為相思苦。
真珠簾
作者：朱孫（宋）

春雲做冷春知未。春愁在、碎雨敲花聲裡。海燕已尋蹤，到畫溪沙際。院落鞦韆楊柳外。待天氣、十分晴霽。春市。又青帘巷陌，紅芳歌吹。須這處處東風，又何妨對此，籠香覓醉。曲盡索餘情，奈夜航催離。夢滿冰衾身似寄。算幾度、吳鄉煙水。無寐。試明朝說與，西園桃李。
新荷葉
作者：鄭鬥煥（宋）

乳鴨池塘，晴波漾綠鱗鱗。宿藕根香，夏來生意還新。蚨錢小、鈿花貼翠，相間萍星。一番雨過，一番暗展圓青。魚戲龜遊，看來猶未勝情。因憶年時，垂釣曾約輕盈。玉人何處，關情是、半卷芳心。簾風一棹，鴛鴦催起歌聲。
市橋柳
作者：蜀中妓（宋）

欲寄意、渾無所有。折盡市橋官柳。看君著上征衫，又相將，放船楚江口。後會不知何日又。是男兒、休要鎮長相守。苟富貴、無相忘，若相忘，有如此酒。
小重山
作者：周容（宋）

謝了梅花恨不禁。小樓羞獨倚，暮雲平。夕陽微放柳梢明。東風冷，眉岫翠寒生。無限遠山青。重重遮不斷，舊離情。傷春還上去年心。怎禁得，時節又燒燈。
祝英臺近
作者：張涅（宋）

一番風，連夜雨。收拾做春暮。豔冷香銷，鶯燕慘無語。曉來綠水橋邊，青門陌上，不忍見、落紅無數。怎分付。獨倚紅藥欄邊，傷春甚情緒。若取留春，欲去去何處。也知春亦多情，依依欲住。子規道、不如歸去。
木蘭花慢
作者：周密（宋）

恰芳菲夢醒，漾殘月、轉湘簾。正翠崦收鍾，彤墀放仗，臺榭輕煙。東園。夜遊乍散，聽金壺、逗曉歇花籤。宮柳微開露眼，小鶯寂妒春眠。冰奩。黛淺紅鮮。臨曉鑑、競晨妍。怕誤卻佳期，宿妝旋整，忙上雕軿。都緣探芳起早，看堤邊、早有已開船。薇帳殘香淚蠟，有人病酒懨懨。
木蘭花慢
作者：周密（宋）

碧霄澄暮靄，引瓊駕、碾秋光。看翠闋風高，珠樓夜午，誰搗玄霜。滄茫。玉田萬頃，趁仙查、咫尺接天潢。彷佛凌波步影，露濃佩冷衣涼。明璫。淨洗新妝。隨皓彩、過西廂。正霧衣香潤，雲鬟紺溼，私語相將。鴛鴦。誤驚夢曉，掠芙蓉、度影入銀塘。十二欄干佇立，鳳簫怨徹清商。
木蘭花慢
作者：周密（宋）

覓梅花資訊，擁吟袖、暮鞭寒。自放鶴人歸，月香水影，詩冷孤山。等閒。冸寒睍暖，看融城、御水到人間。瓦隴竹根更好，柳邊小駐遊鞍。琅玕。半倚雲灣。孤棹晚、載詩還。是醉魂醒處，畫橋第二，奩月初三。東闌。有人步玉，怪冰泥、沁溼錦鵷斑。還見晴波漲綠，謝池夢草相關。
木蘭花慢
作者：周密（宋）

塔輪分斷雨，倒霞影、漾新晴。看滿鑑春紅，輕橈佔岸，疊鼓收聲。簾旌。半鉤待燕，料香濃、徑遠趲蜂程。芳陌人扶醉玉，路旁懶拾遺簪。郊坰。未厭遊情。雲暮合、謾消凝。想罷歌停舞，煙花露柳，都付棲鶯。重闉。已催鳳鑰，正鈿車、繡勒入爭門。銀燭擎花夜暖，禁街淡月黃昏。
木蘭花慢
作者：周密（宋）

軟塵飛不到，過微雨、錦機張。正蔭綠池幽，交枝徑窄，臨水追涼。宮妝。蓋羅障暑，泛青蘋、亂舞五雲裳。迷眼紅綃絳彩，翠深偷見鴛鴦。湖光。兩岸瀟湘。風薦爽、扇搖香。算惱人偏是，縈絲露藕，連理秋房。涉江。採芳舊恨，怕紅衣、夜冷落橫塘。折得荷花忘卻，棹歌唱入斜陽。
木蘭花慢
作者：周密（宋）

六橋春浪暖，漲桃雨、鱖初肥。正短棹輕蓑，牽筒荇帶，縈網蓴絲。依稀。岸紅溯遠，漾仙舟、誤入武陵溪。何處金刀膾玉，畫船傍柳頻催。芳堤。漸滿斜暉。舟葉亂、浪花飛。聽暮榔聲合，鷗沈暗渚，鷺起煙磯。忘機。夜深浪靜，任煙寒、自載月明歸。三十六鱗過卻，素箋不寄相思。
木蘭花慢
作者：周密（宋）

疏鐘敲暝色，正遠樹、綠愔愔。看渡水僧歸，投林鳥聚，煙冷秋屏。孤雲。漸沈雁影，尚殘簫、倦鼓別遊人。宮柳棲鴉未穩，露梢已掛疏星。重城。禁鼓催更。羅袖怯、暮寒輕。想綺疏空掩，鸞綃翳錦，魚鑰收銀。蘭燈。伴人夜語，怕香消、漏永著溫存。猶憶迴廊待月，畫闌倚遍桐陰。
木蘭花慢
作者：周密（宋）

晴空搖翠浪，晝禽靜、霽煙收。聽暗柳啼鶯，新簧弄巧，如度秦謳。誰紬。翠絲萬縷，颺金梭、宛轉織芳愁。風嫋餘音甚處，絮花三月宮溝。扁舟。纜系輕柔。沙路遠、倦追遊。望斷橋斜日，蠻腰競舞，蘇小牆頭。偏憂。杜鵑喚去，鎮綿蠻、竟日挽春留。啼覺瓊疏午夢，翠丸驚度西樓。
木蘭花慢
作者：周密（宋）

遊船人散後，正蟾影、印寒湫。看冷沁鮫眠，清宜兔浴，皓彩輕浮。扁舟。泛天鏡裡，溯流光、澄碧浸明眸。棲鷺空驚碧草，素鱗遠避金鉤。臨流。永珍涵秋。懷渺渺、水悠悠。念漢皋遺佩，湘波步襪，空想仙遊。風收。翠奩乍啟，度飛星、倒影入芳洲。瑤瑟誰彈古怨，渚宮夜舞潛虯。
木蘭花慢
作者：周密（宋）

碧尖相對處，向煙外、挹遙岑。記舞鷲啼猿，天香桂子，曾去幽尋。輕陰。易晴易雨，看南峰、淡日北峰雲。雙塔秋擎露冷，亂鍾曉送霜清。登臨。望眼增明。沙路白、海門青。正地幽天迥，水鳴山籟，風奏松琴。虛楹。半空聚遠，倚欄干、暮色與雲平。明月千巖夜午，溯風跨鶴吹笙。
失調名
作者：周密（宋）

商，西風只在垂楊外。
浪淘沙
作者：周密（宋）

新雨洗晴空。碧淺眉峰。翠樓西畔畫橋東。柳線嫩黃才半染，眼眼東風。繡戶掩芙蓉。帳減香筒。遠煙輕靄弄春容。雁雁又歸鶯未到，誰寄愁紅。
浣溪沙
作者：周密（宋）

幾點紅香入玉壺。幾枝紅影上金鋪。晝長人困鬥樗蒱。花徑日遲蜂課蜜，杏梁風軟燕調雛。荼䕷開了有春無。
浣溪沙
作者：周密（宋）

波影搖花碎錦鋪。竹風清泛玉扶疏。畫屏紋枕小紗幮。合色麝囊分翠繡，夾羅螢扇縷金書。十分涼意淡妝梳。
浣溪沙
作者：周密（宋）

淺色初栽試暖衣。畫簾斜日看花飛。柳搖蛾綠妒春眉。象局懶拈雙陸子，寶弦愁按十三徽。試憑新燕問歸期。
東風第一枝
作者：周密（宋）

草夢初回，柳眠未起，新陰才試花訊。雛鴛迎曉偎香，小蝶舞晴弄影。飛梭庭院，早已覺、日遲人靜。畫簾輕、不隔春寒，旋減酒紅香暈。吟欲就、遠煙催暝。人慾醉、晚風吹醒。瘦肌羞怯金寬，笑靨暖融粉沁。珠歌緩引。更巧試、杏妝梅鬢。怕等閒、虛度芳期，老卻翠嬌紅嫩。
楚宮春・楚宮春慢
作者：周密（宋）

香迎曉白。看煙佩霞綃，弄妝金谷。倦倚畫闌，無語情深嬌足。雲擁瑤房翠暖，繡帳卷、東風傾國。半捻愁紅，念舊遊、凝佇蘭翹，瑞鸞低舞庭綠。猶想沈香亭北。人醉裡，芳筆曾題新曲。自翦露痕，移取春歸華屋。絲障銀屏靜掩，悄未許、鶯窺蝶宿。絳蠟良宵，酒半闌、重繞鴛機，醉靨爭妍紅玉。
大聖樂
作者：周密（宋）

嬌綠迷雲，倦紅顰曉，嫩晴芳樹。漸午陰、簾影移香，燕語夢迴，千點碧桃吹雨。冷落錦宮人歸後，記前度蘭橈停翠浦。憑欄久，謾凝想鳳翹，慵聽金縷。留春問誰最苦。奈花自無言鶯自語。對畫樓殘照，東風吹遠，天涯何許。怕折露條愁輕別，更煙暝長亭聽杜宇。垂楊晚，但羅袖、暗沾飛絮。
三犯渡江雲・渡江雲
作者：周密（宋）

冰溪空歲晚，蒼茫雁影，淺水落寒沙。那回乘夜興，雲雪孤舟，曾訪故人家。千林未綠，芳信暖、玉照霜華。共憑高，聯詩喚酒，暝色奪昏鴉。堪嗟。澌鳴玉佩，山護雲衣，又扁舟東下。想故園、天寒倚竹，袖薄籠紗。詩筒已是經年別，早暖律、春動香葭。愁寄遠，溪邊自折梅花。
露華
作者：周密（宋）

暖消蕙雪，漸水紋漾錦，雲淡波溶。岸香弄蕊，新枝輕嫋條風。次第燕歸將近，愛柳眉、桃靨煙濃。鴛徑小，芳屏聚蝶，翠渚飄鴻。六橋舊情如夢，記扇底宮眉，花下游驄。選歌試舞，連宵戀醉珍叢。怕裡早鶯啼醒，問杏鈿、誰點愁紅。心事悄，春嬌又入翠峰。
桃源憶故人
作者：周密（宋）

流蘇靜掩羅屏小。春夢苦無分曉。一縷舊情誰表。暗逐餘響嫋。相思謾寄流紅杳。人瘦花枝多少。郎馬未歸春老。空怨王孫草。
糖多令・唐多令
作者：周密（宋）

絲雨織鶯梭。浮錢點細荷。燕風輕、庭宇正清和。苔面唾茸堆繡徑，春去也、奈春何。宮柳老青娥。題紅隔翠波。扇鸞孤、塵暗合歡羅。門外綠陰深似海，應未比、舊愁多。
西江月
作者：周密（宋）

波影暖浮玉甃，柳陰深鎖金鋪。湘桃花褪燕調雛。又是一番春暮。碧柱情深鳳怨，雲屏夢淺鶯呼。繡窗人倦冷燻壚。簾影搖花亭午。
菩薩蠻
作者：周密（宋）

霜風漸入龍香被。夜寒微澀宮壺水。滴滴是愁聲。聲聲滴到明。夢魂隨雁去。飛到顰眉處。雁已過西樓。又還和夢愁。
繡鸞鳳花犯・花犯
作者：周密（宋）

楚江湄，湘娥乍見，無言灑清淚。淡然春意。空獨倚東風，芳思誰寄。凌波路冷秋無際。香雲隨步起。謾記得，漢宮仙掌，亭亭明月底。冰弦寫怨更多情，騷人恨，枉賦芳蘭幽芷。春思遠，誰歎賞、國香風味。相將共、歲寒伴侶。小窗淨、沈煙燻翠袂。幽夢覺，涓涓清露，一枝燈影裡。
探春慢
作者：周密（宋）

綵勝宜春，翠盤消夜，客裡暗驚時候。翦燕心情，呼盧笑語，景物總成懷舊。愁鬢妒垂楊，怪稚眼、漸濃如豆。儘教寬盡春衫，畢竟為誰消瘦。梅浪半空如繡。便管領芳菲，忍孤詩酒。映燭佔花，臨窗卜鏡，還念嫩寒宮袖。簫鼓動春城，競點綴、玉梅金柳。廝句元宵，燈前共誰攜手。
瑤花慢
作者：周密（宋）

朱鈿寶玦。天上飛瓊，比人間春別。江南江北，曾未見，謾擬梨雲梅雪。淮山春晚，問誰識、芳心高潔。消幾番、花落花開，老了玉關豪傑。金壺翦送瓊枝，看一騎紅塵，香度瑤闕。韶華正好，應自喜、初識長安蜂蝶。杜郎老矣，想舊事、花須能說。記少年，一夢揚州，二十四橋明月。
玉京秋
作者：周密（宋）

煙水闊。高林弄殘照，晚蜩悽切。碧砧度韻，銀床飄葉。衣溼桐陰露冷，採涼花、時賦秋雪。嘆輕別。一襟幽事，砌蛩能說。客思吟商還怯。怨歌長、瓊壺暗缺。翠扇恩疏，紅衣香褪，翻成消歇。玉骨西風，恨最恨、閒卻新涼時節。楚簫咽。誰倚西樓淡月。
鷓鴣天
作者：周密（宋）

燕子時時度翠簾。柳寒猶未褪香綿。落花門巷家家雨，新火樓臺處處煙。情默默，恨懨懨。東風吹動畫鞦韆。拆桐開盡鶯聲老，無奈春何只醉眠。
夜行船
作者：周密（宋）

蛩老無聲深夜靜。新霜桀、一簾燈影。妒夢鴻高，烘愁月淺，縈亂恨絲難整。笙字嬌娥誰為靚。香襟冷、怕看妝印。繡閣藏春，海棠偷暖，還似去年風景。
采綠吟
作者：周密（宋）

采綠鴛鴦浦，畫舸水北雲西。槐薰入扇，柳陰浮槳，花露侵詩。點塵飛不到，冰壺裡、紺霞淺壓玻璃。想明璫、凌波遠，依依心事寄誰。移棹艤空明，蘋風度、瓊絲霜管清脆。咫尺挹幽香，悵岸隔紅衣。對滄洲、心與鷗閒，吟情渺、蓮葉共分題。停杯久，涼月漸生，煙合翠微。
解語花
作者：周密（宋）

晴絲罥蝶，暖蜜酣蜂，重簷卷春寂寂。雨萼煙梢，壓闌干、花雨染衣紅溼。金鞍誤約，空極目、天涯草色。閬苑玉簫人去後，惟有鶯知得。餘寒猶掩翠戶，梁燕乍歸，芳信未端的。淺薄東風，莫因循、輕把杏鈿狼藉。塵侵錦瑟。殘日綠窗春夢窄。睡起折花無意緒，斜倚鞦韆立。
曲遊春
作者：周密（宋）

楚苑東風外，颺暖絲情絮，春思如織。燕約鶯期，惱芳情偏在，翠深紅隙。漠漠香塵隔。沸十里、亂弦叢笛。看畫船，盡入西泠，閒卻半湖春色。柳陌。新煙凝碧。映簾底宮眉，堤上游勒。輕暝籠寒，怕梨雲夢冷，杏香愁冪。歌管酬寒食。奈蝶怨、良宵岑寂。正滿湖、碎月搖花，怎生去得。
大聖樂
作者：周密（宋）

虹雨黴風，翠縈蘋渚，錦翻葵徑。正小亭、曲沼幽深，簟枕夢迴，苔色槐陰清潤。暗憶蘭湯初洗玉，襯碧霧籠綃垂蕙領。輕妝了，嫋涼花絳縷，香滿鸞鏡。人閒午遲漏永。看雙燕將雛穿藻井。喜玉壺無暑，涼涵荷氣，波搖簾影。畫舸西湖渾如舊，又菰冷蒲香驚夢醒。歸舟晚，聽誰家、紫簫聲近。
桂枝香
作者：周密（宋）

巖霏逗綠。又涼入小山，千樹幽馥。仙影懸霜粲夜，楚宮六六。明霞洞窅珊瑚冷，對清商、吟思堪掬。麝痕微沁，蜂黃淺約，數枝秋足。別有雕闌翠屋。任滿帽珠塵，拼醉香玉。瘦倚西風，誰見露侵肌粟。好秋能幾花前笑，繞涼雲、重喚銀燭。寶瓶空曉，珍叢怨月，夢迴金谷。
杏花天
作者：周密（宋）

瑞雲盤翠侵妝額。眉柳嫩、不禁愁積。返魂誰染東風筆。寫出郢中春色。人去後、垂楊自碧。歌舞夢、欲尋無跡。愁隨兩槳江南北。日暮石城風急。
杏花天
作者：周密（宋）

漢宮乍出慵梳掠。關月冷、玉沙飛幕。龍香撥重春蔥弱。一曲哀弦謾託。君恩厚、空憐命薄。青冢遠、幾番花落。丹青自是難描摸。不是當時畫錯。
南樓令・唐多令
作者：周密（宋）

桂影滿空庭。愁更廿五聲。一聲聲、都是消凝。新雁舊蛩相應和。禁不過、冷清清。酒與夢俱醒。病因愁做成。展紅綃、猶有餘馨。暗想芙蓉城下路，花可可、霧冥冥。
南樓令・唐多令
作者：周密（宋）

敧沈聽西風。蛩階月正中。弄秋聲、金井孤桐。閒省十年吳下路，船幾度、系江楓。輦路又迎逢。秋如歸興濃。嘆淹留、還見新冬。湖外霜林秋似錦，一片片、忍題紅。
秋霽
作者：周密（宋）

重到西冷，記芳園載酒，畫船橫笛。水曲芙蓉，渚邊鷗鷺，依依似曾相識。年芳易失。段橋幾換垂楊色。謾自惜。愁損庾郎，霜點鬢華白。殘蛩露草，怨蝶寒花，轉眼西風，又成陳跡。嘆如今、才消量減，尊前孤負醉吟筆。欲寄遠情秋水隔。舊遊空在，憑高望極斜陽，亂山浮紫，暮雲凝碧。
齊天樂
作者：周密（宋）

宮簷融暖晨妝懶。輕霞未勻酥臉。倚竹嬌顰，臨流瘦影，依約尊前重見。盈盈笑靨。映珠絡玲瓏，翠綃蔥茜。夢入羅浮，滿衣清露暗香染。東風千樹易老，怕紅顏旋減，芳意偷變。贈遠天寒，吟香夜永，多少江南新怨。瓊疏靜掩。任翦雪栽雲，競誇輕豔。畫角黃昏，夢隨春共遠。
憶舊遊
作者：周密（宋）

念芳鈿委路，粉浪翻空，誰補春痕。佇立傷心事，記宮簷點鬢，候館沾襟。東君護香情薄，不管徑雲深。嘆金谷樓危，避風臺淺，消瘦飛瓊。梨雲已成夢，謾蝶恨淒涼，人怨黃昏。拈殘枝重嗅，似徐娘雖老，猶有風情。不禁許多芳思，青子漸成陰。怕酒醒歌闌，空庭夜月羌管清。
一枝春
作者：周密（宋）

碧淡春姿，柳眠醒、似怯朝來酥雨。芳程乍數。喚起探花情緒。東風尚淺，甚先有、翠嬌紅嫵。應自把、羅綺圍春，佔得畫屏春聚。留連繡叢深處。愛歌雲嫋嫋，低隨香縷。瓊窗夜暖，試與細評新譜。妝梅媚晚，料無那、弄顰佯妒。還怕裡、簾外籠鶯，笑人醉語。
一枝春
作者：周密（宋）

簾影移陰，杏香寒、乍溼西園絲雨。芳期暗數。又是去年心緒。金花謾翦，倩誰畫、舊時眉嫵。空自想、楊柳風流，淚滴軟綃紅聚。羅窗那回歌處。嘆庭花倦舞，香消衣縷。樓空燕冷，碎錦懶尋塵譜。麼弦謾賦，記曾是、倚嬌成妒。深院悄，閒掩梨花，倩鶯寄語。
點絳唇
作者：周密（宋）

雪霽寒輕，興來載酒移吟艇。玉田千頃。橋外詩情迥。重到孤山，往事何愁醒。東風緊。水邊疏影。誰念梅花冷。
戀繡衾
作者：周密（宋）

粉黃衣薄沾麝塵。作南華、春夢乍醒。活計一生花裡，恨曉房、香露正深。芳蹊有恨時時見，趁遊絲、高下弄晴。生怕被春歸了，趕飛紅、穿度柳陰。
江城子
作者：周密（宋）

玉肌多病怯殘春。瘦稜稜。睡騰騰。清楚衣裳，不受一塵侵。香冷翠屏春意靚，明月淡、曉風輕。樓中燕子夢中雲。似多情。似無情。酒醒歌闌，誰為喚真真。盡日瑣窗人不到，鶯意懶，蝶愁深。
綠蓋舞風輕・綠盡舞風輕
作者：周密（宋）

玉立照新妝，翠蓋亭亭，凌波步秋綺。真色生香，明璫搖淡月，舞袖斜倚。耿耿芳心，奈千縷、情思縈繫。恨開遲、不嫁東風，顰怨嬌蕊。花底謾卜幽期，素手採珠房，粉豔初退。雨溼鉛腮，碧雲深、暗聚軟綃清淚。訪藕尋蓮，楚江遠、相思誰寄。棹歌回，衣露滿身花氣。
玲瓏四犯
作者：周密（宋）

波暖塵香，正嫩日輕陰，搖盪清晝。幾日新晴，初展綺枰紋繡。年少忍負韶華，盡占斷、豔歌芳酒。看翠簾、蝶舞蜂喧，催趁禁菸時候。杏腮紅透梅鈿皺。燕將歸、海棠廝句。尋芳較晚，東風約、還在劉郎後。憑問柳陌舊鶯，人比似、垂楊誰瘦。倚畫闌無語，春恨遠、頻回首。
謁金門
作者：周密（宋）

花不定。燕尾翦開紅影。幾點露香蜂趕趁。日遲簾幕靜。試把翠蛾輕暈。愁滿寶臺鸞鏡。屈指一春將次盡。歸期猶未穩。
眼兒媚
作者：周密（宋）

飛絲半溼惹歸雲。愁裡又聞鶯。淡月鞦韆，落花庭院，幾度黃昏。十年一夢揚州路，空有少年心。不分不曉，懨懨默默，一段傷春。
拜星月慢
作者：周密（宋）

膩葉陰清，孤花香冷，迤邐芳洲春換。薄酒孤吟，悵相如遊倦。想人在、絮幕香簾凝望，誤忍幾許，煙檣風幔。芳草天涯，負華堂雙燕。記簫聲、淡月梨花院。砑箋紅、謾寫東風怨。一夜落月啼鵑，喚四橋吟纜。蕩歸心、已過江南岸。清宵夢、遠逐飛花亂。幾千萬縷垂楊，翦春愁不斷。
好事近
作者：周密（宋）

秋水浸芙蓉，清曉綺窗臨鏡。柳弱不勝愁重，染蘭膏微沁。下階笑折紫玫瑰，蜂蝶撲雲鬢。回首見郎羞走，罥繡裙微褪。
長亭怨慢
作者：周密（宋）

記千竹、萬荷深處。綠淨池臺，翠涼亭宇。醉墨題香，閒簫橫玉盡吟趣。勝流星聚。知幾誦、燕臺句。零落碧雲空，嘆轉眼、歲華如許。凝佇。望涓涓一水，夢到隔花窗戶。十年舊事，盡消得、庾郎愁賦。燕樓鶴表半飄零，算惟有、盟鷗堪語。謾倚遍河橋，一片涼雲吹雨。
齊天樂
作者：周密（宋）

東風又入江南岸，年年漢宮春早。寶屑無痕，生香有韻，消得何郎花惱。孤山夢繞。記路隔金沙，那回曾到。夜月相思，翠尊誰共飲清醥。天寒空念贈遠，水邊憑為問，春得多少。竹外凝情，牆陰照影，誰見嫣然一笑。吟香未了。怕玉管西樓，一聲霜曉。花自多情，看花人自老。
月邊嬌
作者：周密（宋）

酥雨烘晴，早柳盼顰嬌，蘭芽愁醒。九街月淡，千門夜暖，十里寶光花影。塵凝步襪，送豔笑、爭誇輕俊。笙簫迎曉，翠幕卷、天香宮粉。少年紫曲疏狂，絮花蹤跡，夜蛾心性。戲叢圍錦，燈簾轉玉，拚卻舞勾歌引。前歡謾省。又輦路、東風吹鬢。醺醺倚醉，任夜深春冷。
宴清都
作者：周密（宋）

老去閒情懶。東風外、菲菲花絮零亂。輕鷗漲綠，啼鵑暗碧，一春過半。尋芳已是來遲，怕迤邐、華年暗換。應悵恨、白雪歌空，秋霜鬢冷誰管。憑闌自笑清狂，事隨花謝，愁與春遠。持杯顧曲，登樓賦筆，杜郎才減。前歡已隔殘照，但耿耿、臨高望眼。溯流紅、一棹歸時，半蟾弄晚。
梅花引
作者：周密（宋）

瑤妃鸞影逗仙雲。玉成痕。麝成塵。露冷鮫房，清淚霰珠零。步繞羅浮歸路遠，楚江晚，賦宮斜，招斷魂。酒醒。夢醒。惹新恨。褪素妝，愁涴粉。翠禽夜冷。舞香惱、何遜多情。委佩殘鈿，空想墜樓人。欲挽湘裙無處覓，倩誰為，寄江南，萬里春。
瑞鶴仙
作者：周密（宋）

翠屏圍晝錦。正柳織煙綃，花易春鏡。層闌幾回憑。看六橋鶯曉，兩堤鷗暝。晴嵐隱隱。映金碧、樓臺遠近。謾曾誇、萬幅丹青，畫筆畫應難盡。那更。波涵月彩，露裛蓮妝，水描梅影。調朱弄粉，憑誰寫，四時景。問玉奩西子，山眉波盼，多少濃施淺暈。算何如、付與吟翁，緩評細品。
倚風嬌近
作者：周密（宋）

雲葉千重，麝塵輕染金縷。弄嬌風軟、霞綃舞。花國選傾城，暖玉倚銀屏，綽約娉婷，淺素宮黃爭嫵。生怕春知，金屋藏嬌深處。蜂蝶尋芳無據。醉眼迷花映紅霧。修花譜。翠毫夜溼天香露。
祝英臺近
作者：周密（宋）

燭搖花，香嫋穗，獨自奈春冷。過了收燈，才始作花信。無端雨外餘酲，鶯邊殘夢，又還動、惜芳心性。忍重省。幾多綠意紅情，吟箋倩誰整。香減春衫，老卻舊荀令。小樓深閉東風，曲屏斜倚，知他是、為誰成病。
浪淘沙
作者：周密（宋）

芳草碧茸茸。染恨無窮。一春心事雨聲中。窄索宮羅寒尚峭，閒倚熏籠。猶記粉闌東。同醉香叢。金鞍何處驟驊驄。嫋嫋綠窗殘夢斷，紅杏東風。
浣溪沙
作者：周密（宋）

不下竹簾怕燕瞋。旋移芳檻引流鶯。春光卻早又中分。杏火無煙然綠暗，梨雲如雪冷清明。冶遊天氣冶遊心。
浣溪沙
作者：周密（宋）

絲雨籠煙織晚晴。睡餘春酒未全醒。翠鈿輕脫隱香痕。生怕柳綿縈舞蝶，戲拋梅彈打啼鶯。最難消遣是殘春。
齊天樂
作者：周密（宋）

清溪數點芙蓉雨，蘋飆泛涼吟艗。洗玉空明，浮珠沆瀣，人靜籟沈波息。仙潢咫尺。想翠宇瓊樓，有人相憶。天上人間，未知今夕是何夕。此生此夜此景，自仙翁去後，清致誰識。散發吟商，簪花弄水，誰伴涼宵橫笛。流年暗惜。怕一夕西風，井梧吹碧。底事閒愁，醉歌浮大白。
大
作者：周密（宋）

又子規啼，荼䕷謝，寂寂春陰池閣。羅窗人病酒，奈牡丹初放，晚風還惡。燕燕歸遲，鶯鶯聲懶，閒罥鞦韆紅索。三分春過二，尚剩寒猶凝，翠衣香薄。傍鴛徑鸚籠，一池萍碎，半簷花落。最憐春夢弱。楚臺遠、空負朝雲約。謾念想、清歌錦瑟，翠管瑤尊，幾回沈醉東園酌。燕麥兔葵恨，倩誰訪、畫闌紅藥。況多病、腰如削。相如老去，賦筆吟箋閒卻。此情怕人問著。
霓裳中序第一
作者：周密（宋）

湘屏展翠疊。恨入宮溝流怨葉。釭冷金花暗結。又雁影帶霜，蛩音悽月。珠寬腕雪。嘆錦箋、芳宇盈篋。人何在，玉簫舊約，忍對素娥說。愁切。夜砧幽咽。任帳底、沈煙漸滅。紅蘭誰採贈別。洛汜分綃，漢浦遺玦。舞鸞光半缺。最怕聽、離弦乍闋。憑闌久，一庭香露，桂影弄棲蝶。
過秦樓
作者：周密（宋）

紺玉波寬，碧雲亭小，苒苒水楓香細。魚牽翠帶，燕掠紅衣，雨急萬荷喧睡。臨檻自採瑤房，鉛粉沾襟，雪絲縈指。喜嘶蟬樹遠，盟鷗鄉近，鏡奩光裡。簾戶悄、竹色侵棋，槐影移漏，晝永簟花鋪水。清眠乍足，晚浴初慵，瘦約楚裙尺二。曲砌虛庭夜深，月透龜紗，涼生蟬翅。看銀潢瀉露，金井啼鴉漸起。
聲聲慢
作者：周密（宋）

瑤臺月冷，佩渚煙深，相逢共話淒涼。曳雪牽雲，一般淡雅梳妝。樊姬歲寒舊約，喜玉兒、不負蕭郎。臨水鏡，看清鉛素靨，真態生香。長記湘皋春曉，仙路迥，冰鈿翠帶交相。滿引臺杯，休待怨笛吟商。凌波又歸甚處，問蘭昌、何似唐昌。春夢好，倩東風、留駐瑣窗。
聲聲慢
作者：周密（宋）

妝額黃輕，舞衣紅淺，西風又到人間。小雨新霜，萍池蘚徑生寒。輸它漢宮姊妹，粲星鈿、霞佩珊珊。涼意早，正金盤露潔，翠蓋香殘。三十六宮秋好，看扶疏仙影，伴月長閒。寶絡風流，何如細蕊堪餐。幽香未應便減，傲清霜、正自宜看。吟思遠，負東籬、還賦小山。
風入松
作者：周密（宋）

柳梢煙軟已璁瓏。嬌眼試東風。情思又逐青絲亂，剩寒輕、猶戀芳櫳。筍玉新栽早燕，杏鈿時引晴蜂。當時蘭柱系花驄。人在小樓東。鶯嬌戲索迎春句，愛露箋、新染香紅。未信閒情便懶，探花拚醉瓊鍾。
浪淘沙
作者：周密（宋）

柳色淡如秋。蝶懶鶯羞。十分春事九分休。開盡楝花寒尚在，怕上簾鉤。京洛少年遊。誰念淹留。東風吹雨過西樓。殘夢宿酲相合就，一段新愁。
鷓鴣天
作者：周密（宋）

相傍清明晴便慳。閉門空自惜花殘。海棠半坼難禁雨，燕子初歸不耐寒。金鴨冷，錦鵷閒。銀缸空照小屏山。翠羅袖薄東風峭，獨倚西樓第幾闌。
夜行船
作者：周密（宋）

寒菊敧風棲小蝶。簾櫳靜、半規涼月。夢不分明，恨無憑據，腸斷錦箋盈篋。哀角吹霜寒正怯。倚瑤箏、暗愁誰說。寶獸頻添，玉蟲時翦，長記舊家時節。
齊天樂
作者：周密（宋）

曲屏遮斷行雲夢，西樓怕聽疏雨。研凍凝華，香寒散霧，呵筆慵題新句。長安倦旅。嘆衣染塵痕，鏡添秋縷。過盡飛鴻，錦箋誰為寄愁去。簫臺應是怨別，曉寒梳洗懶，依舊眉嫵。酒滴壚香，花圍坐暖，閒卻珠韝鈿柱。芳心謾語。恨柳外遊韁，系情何許。暗卜歸期，細將梅蕊數。
滿庭芳
作者：周密（宋）

玉沁唇脂，香迷眼纈，肉紅初映仙裳。湘皋春冷，誰翦茜雲香。疑是潘妃乍起，霞侵臉、微印宮妝。還疑是，壽陽凝醉，無語倚含章。絳綃，清淚冷，東風寄遠，愁損紅娘。笑李凡桃俗，蝶喜蜂忙。莫把杏花輕比，怕杏花、不敢承當。飄零處，還隨流水，應去誤劉郎。
清平樂
作者：周密（宋）

吹梅聲噎。簾卷初弦月。一寸春霏消蕙雪。愁染垂楊帶結。畫橋平接金沙。軟紅淺隔兒家。燕子未歸門掩，晚妝空對菱花。
清平樂
作者：周密（宋）

晚鶯橋噎。庭戶溶溶月。一樹湘桃飛茜雪。紅豆相思漸結。看看芳草平沙。遊韉猶未歸家。自是蕭郎飄蕩，錯教人恨楊花。
乳燕飛・賀新郎
作者：周密（宋）

波影搖漣甃。趁薰風、一舸來時，翠陰清晝。去郭軒楹才數里，蘚磴松關雲岫。快屐齒、筇枝先後。空半危亭堪聚遠，看洞庭、縹緲爭奇秀。人自老，景如舊。來帆去棹還知否。問古今、幾度斜陽，幾番回首。晚色一川誰管領，都付雨荷煙柳。知我者、燕朋鷗友。笑拍闌干呼范蠡，甚平吳、卻倩垂綸手。籲萬古，付卮酒。
掃花遊・掃地遊
作者：周密（宋）

柳花颺白，又火冷餳香，歲時荊楚。海棠似語。惜芳情燕掠，錦屏紅舞。怕裡流芳，暗水啼煙細雨。帶愁去。嘆寂寞東園，空想遊處。幽夢曾暗許。奈草色迷雲，送春無路。翠丸薦俎。掩清尊謾憶，舞蠻歌素。怨碧飄香，料得啼鵑更苦。正愁佇。暗春陰、倦簫殘鼓。
龍吟曲・水龍吟
作者：周密（宋）

仙山非霧非煙，翠微縹緲樓臺亞。江蕪海樹，晴光雨色，天開圖畫。兩岸潮平，六橋煙霽，晚鉤簾掛。自玄暉去後，雲情雪意，丹青手、應難寫。花底朝回多暇。倚高寒、有人瀟灑。東山杖屨，西州賓客，笑談風雅。貯月杯寬，護香屏暖，好天良夜。樂閒中日月，清時鐘鼓，結春風社。
風入松
作者：周密（宋）

枇杷花老洞雲深。流水泠泠。藍田誰種玲瓏玉，土華寒、暈碧雲根。佳興秋英春草，好音夜鶴朝禽。閒聽天籟靜看雲。心境俱清。好風不負幽人意，送良宵、一枕松聲。四友江湖泉石，二並鐘鼎山林。
鳳棲梧・蝶戀花
作者：周密（宋）

竹窈花深連別墅。曲曲迴廊，小小閒庭宇。忽地香來無覓處。杖藜閒趁遊蜂去。老桂懸秋森玉樹。澗底孤芳，苒苒吹詩句。一掬幽情知幾許。鉤簾半畝藤花雨。
少年遊
作者：周密（宋）

松風蘭露滴崖陰。瑤草入簾青。玉鳳驚飛，翠蛟時舞，噴薄濺春雲。冰壺不受人間暑，幽碧哢珍禽。花外琴臺，竹邊棋墅，處處是閒情。
西江月
作者：周密（宋）

花氣半侵雲閣，柳陰近隔春城。畫闌明月按瑤箏。醉倚滿身芳影。翠格素虯晴雪，錦籠紫鳳香雲。東風吹玉滿閒庭。二十四簾春靚。
清平樂
作者：周密（宋）

詩情畫意。只在闌干外。雨露天低生爽氣。一片吳山越水。宮煙醉柳春晴。海風洗月秋明。喚取九霞飛佩，夜涼跨鶴吹笙。
朝中措
作者：周密（宋）

桐陰薇影小闌干。晝永瑣窗閒。當日清譚賭墅，風流猶記東山。犀奩象局，驚回槐夢，飛雹生寒。自有仙機活著，未應袖手旁觀。
聞鵲喜
作者：周密（宋）

天水碧。染就一江秋色。鰲戴雪山龍起蟄。快風吹海立。數點菸鬟青滴。一杼霞綃紅溼。白鳥明邊帆影直。隔江聞夜笛。
浣溪沙
作者：周密（宋）

竹色苔香小院深。蒲團茶鼎掩山扃。松風吹盡世間塵。靜養金芽文武火，時調玉軫短長清。石床閒臥看秋雲。
吳山青・長相思
作者：周密（宋）

山青青。水泠泠。養得風煙數畝成。乾坤一草亭。雲無心。竹無心。我亦無心似竹雲。歲寒同此盟。
祝英臺近
作者：周密（宋）

步玲瓏，尋窈窕，瑤草四時碧。小小蓬萊，花氣透簾隙。幾回翠水荷初，蒼崖梅小，綺寮掩、玉壺春色。柳屏窄。芳檻日日東風，幾醉幾吟筆。曲折花房，鶯燕似相識。最憐燈影才收，歌塵初靜，畫樓外、一聲秋笛。
長相思
作者：周密（宋）

燈輝輝。月微微。帳暖香深春漏遲。夢迴聞子規。欲成詩。未成詩。生怕春歸春又歸。花飛花未飛。
清平樂
作者：周密（宋）

小橋縈綠。密翠藏吟屋。千頃風煙森萬玉。依約輞川韋曲。臨流照影何人。悠然倚仗看雲。柳色翠迷山色，泉聲清和蟬聲。
清平樂
作者：周密（宋）

錦城春曉。苑陌芳菲早。可是杜陵人未老。日日酒迷花惱。歸韉困倚芳酲。醒來還有新吟。人與杏花俱醉，春風一路聞鶯。
清平樂
作者：周密（宋）

靜香真色。花與人爭白。屬玉雙飛煙月夕。點波一奩秋碧。翠羅袖薄天寒。笛聲何處關山。手拈一枝春色，東風怨入江南。
柳梢青
作者：周密（宋）

約略春痕。吹香新句，照影清尊。洗盡時妝，效顰西子，不負東昏。金沙舊事休論。盡消得、東風返魂。一段真情，風前孤驛，雪後前村。
柳梢青
作者：周密（宋）

萬雪千霜。禁持不過，玉雪生光。水部清多，杜郎老去，空惱愁腸。天寒野嶼空廊。靜倚竹、無人自香。一笑相逢，江南江北，竹屋山窗。
柳梢青
作者：周密（宋）

映水穿籬。新霜微月，小蕊疏枝。幾許風流，一聲龍竹，半幅鵝溪。江頭悵望多時。欲待折、相思寄伊。真色真香，丹青難寫，今古無詩。
柳梢青
作者：周密（宋）

夜鶴驚飛。香浮翠蘚，玉點冰枝。古意高風，幽人空谷，靜女深幃。芳心自有天知。任醉舞、花邊帽敧。最愛孤山，雪初晴後，月未殘時。
南樓令・唐多令
作者：周密（宋）

開了木芙蓉。一年秋已空。送新愁、千里孤鴻。搖落江蘺多少恨，吟不盡、楚雲峰。往事夕陽紅。故人江水東。翠衾寒、幾夜霜濃。夢隔屏山飛不去，隨夜鵲、繞疏桐。
南樓令・唐多令
作者：周密（宋）

好夢不分明。楚雲千萬層。帶圍寬、愁損蘭成。玉杵玄霜才咫尺，青羽信、便沈沈。水調夜樓清。清宵誰共聽。砑箋紅、空賦傾城。幾度欲吟吟不就，可煞是、沒心情。
聲聲慢
作者：周密（宋）

橙香小院，桂冷閒庭，西風雁影涵秋。鳳撥龍槽，新聲小按梁州。鶯吭夜深囀巧，凝涼雲、應為歌留。慵顧曲，嘆周郎老去，鬢改花羞。何事登臨感慨，倩金蕉一洗，千古清愁。屢舞高歌，作成陶謝風流。人生最難一笑，拚尊前、醉倒方休。待醉也，帶黃花、須帶滿頭。
明月引・江城梅花引
作者：周密（宋）

舞紅愁碧晚蕭蕭。溯回潮。佇仙橈。風露高寒，飛下紫霞簫。一雁遠將千萬恨，懷渺渺，翦愁雲，風外飄。酒醒未醒香旋消。採江蘺，吟楚招。清徽芳筆，梅魂冷、月影空描。錦瑟瑤尊，閒度可憐宵。二十四闌愁倚遍，空悵望，短長亭，長短橋。
明月引・江城梅花引
作者：周密（宋）

雁霜苔雪冷飄蕭。斷魂潮。送清橈。翠袖珠樓，清夜夢瓊簫。江南江北雲自碧，人不見，淚花寒，隨雨飄。愁多病多腰素消。倚清琴。調大招。江空年晚，淒涼句、遠意難描。月冷花陰，心事負春宵。幾度問春春不語，春又到，到西湖，第幾橋。
六麼令
作者：周密（宋）

痴雲翦葉，簷滴夜深悄。銀城飛捷翠壠，佔祥豐年報。白戰清吟未了。寒鵲驚枝曉。鶴迷翠表。山陰今日，醉臥何人問安道。交映虛窗淨沼。不許游塵到。誰念絮帽茸裘，嘆幼安今老。玉鑑修眉未掃。白雪詞新草。冰蟾光蛟。梅心香動，閒看春風上瓊島。
六麼令
作者：周密（宋）

迴風帶雨，凍澀漏聲悄。小窗照影虛白，幾誤鄰雞報。千樹天花綻了。鵠立通明曉。眼空八表。宮袍帶月，醉裡應迷灞陵道。風靜瓊林翠沼。片片隨春到。吟韉十里新堤，怪四山青老。玉唾珠塵怕掃。句冷池塘草。白天寒蛟。飛瓊何在，夢覓梨雲度仙島。
謁金門
作者：周密（宋）

芳事晚。數點杏鈿香淺。惻惻輕寒風翦翦。錦屏春夢遠。稚柳拖煙嬌軟。花影暗藏深院。初試輕衫並畫扇。牡丹紅未展。
好事近
作者：周密（宋）

輕翦楚臺雲，玉影半分秋月。一餉淒涼無語，對殘花麼蝶。碧天愁雁不成書，郎意似秋葉。閒展鴛綃殘譜，卷淚花雙疊。
聲聲慢
作者：周密（宋）

燕泥沾粉，魚浪吹香，芳堤十里新晴。靜惹遊絲，花邊嫋嫋扶春。多情最憐飄泊，記章臺、曾綰青青。堪愛處，是撲簾嬌軟，隨馬輕盈。長是河橋三月，做一番晴雪，惱亂詩魂。帶雨沾衣，羅襟點點離痕。休綴潘郎鬢影，怕綠窗、年少人驚。卷春去，翦東風、千縷碎雲。
憶舊遊
作者：周密（宋）

記花陰映燭，柳影飛梭，庭戶東風。彩筆爭春豔，任香迷舞袖，醉擁歌叢。畫簾靜掩芳晝，雲翦玉璁瓏。奈恨絕冰弦，塵消翠譜，別鳳離鴻。鶯籠。怨春遠，但翠冷閒階，墜粉飄紅。事逐華年換，嘆水流花謝，燕去樓空。繡鴛暗老薇徑，殘夢繞雕櫳。悵寶瑟無聲，愁痕沁碧，江上孤峰。
水龍吟
作者：周密（宋）

燕翎誰寄愁箋，天涯望極王孫草。新煙換柳，光風浮蕙，餘寒尚峭。倚仗看雲，翦燈聽雨，幾番詩酒。嘆長安倦客，江南舊恨，飛花亂、清明後。堤上垂楊風驟。散香綿、輕沾吟袖。麴塵兩岸，紋波十里，暖蒸香透。海闊雲深，水流春遠，夢魂難句。問鶯邊按譜，花前覓句，解相思否。
水龍吟
作者：周密（宋）

舞紅輕帶愁飛，寶韉暗憶章臺路。吟香醉雨，吹簫門巷，飄梭院宇。立盡殘陽，眼迷睛樹，夢隨風絮。嘆江潭冷落，依依舊恨，人空老、柳如許。錦瑟華年暗度。賦行雲、空題短句。情思系燕，麼弦彈鳳，文君更苦。煙水流紅，暮山凝紫，是春歸處。悵江南望遠，蘋花自採，寄將愁與。
徵招
作者：周密（宋）

江蘺搖落江楓冷，霜空雁程初到。萬景正悲涼，奈曲終人杳。登臨嗟老矣，問今古、清愁多少。一夢東園，十年心事，恍然驚覺。腸斷，紫霞深，知音遠、寂寂怨琴悽調。短髮已無多，怕西風吹帽。黃花空自好。問誰識、對花懷抱。楚山遠，九辯難招，更晚煙殘照。
酹江月・念奴嬌
作者：周密（宋）

奩霏淨洗，喚素娥睡起，平分秋色。雁背風高霜兔冷，露腳侵衣香溼。銀浦流雲，珠房迎曉，鬢影霜爭白。玉尊良夜，與誰同醉瑤席。忍記倚桂分題，簪花籌酒，處處成陳跡。十二樓空環佩杳，惟有孤雲知得。如此江山，依然風月，月底人非昔。知音何許，淚痕空沁愁碧。
夜合花
作者：周密（宋）

月地無塵，珠宮不夜，翠籠誰煉鉛霜。南州路杳，仙子誤入唐昌。零露滴，溼微妝。逗清芬、蝶夢空忙。梨花雲暖，梅花雪冷，應妒秋芳。虛庭夜氣偏涼。曾記幽叢採玉，素手相將。青蕤嫩萼，指痕猶映瑤房。風透幕，月侵床。記夢迴、粉豔爭香。枕屏金絡，釵梁絳縷，都是思量。
水龍吟
作者：周密（宋）

素鸞飛下青冥，舞衣半惹涼雲碎。藍田種玉，綠房迎曉，一奩秋意。擎露盤深，憶君涼夜，暗傾鉛水。想鴛鴦、正結梨雲好夢，西風冷、還驚起。應是飛瓊仙會。倚涼飆、碧簪斜墜。輕妝鬥白，明璫照影，紅衣羞避。霽月三更，粉雲千點，靜香十里。聽湘弦奏徹，冰綃偷翦，聚相思淚。
天香
作者：周密（宋）

碧腦浮冰，紅薇染露，驪宮玉唾誰搗。麝月雙心，鳳雲百和，寶釧佩環爭巧。濃燻淺注，疑醉度、千花春曉。金餅著衣餘潤，銀葉透簾微嫋。素被瓊篝夜悄。酒初醒、翠屏深窈。一縷舊情，空趁斷煙飛繞。羅袖餘香馨漸少。悵東閣、淒涼夢難到。誰念韓郎，清愁漸老。
珍珠簾・真珠簾
作者：周密（宋）

寶階斜轉春宵永，雲屏敞、霧卷東風新霽。光動萬星寒，曳冷雲垂地。暗省連昌遊冶事，照炫轉、熒煌珠翠。難比。是鮫人織就，冰綃漬淚。獨記夢入瑤臺，正玲瓏透月，瓊鉤十二。金縷逗濃香，接翠蓬雲氣。縞夜梨花生暖白，浸瀲灩、一池春水。沈醉。歸時人在，明河影裡。
疏影
作者：周密（宋）

冰條木葉。又橫斜照水，一花初發。素壁秋屏，招得芳魂，彷佛玉容明滅。疏疏滿地珊湖冷，全誤卻、撲花幽蝶。甚美人、忽到窗前，鏡裡好春難折。閒想孤山舊事，浸清漪、倒映千樹殘雪。暗裡東風，可慣無情，攪碎一簾香月。輕妝誰寫崔徽面，認隱約、煙綃重疊。記夢迴，紙帳殘燈，瘦倚數枝清絕。
齊天樂
作者：周密（宋）

槐薰忽送清商怨，依稀正聞還歇。故苑愁深，危弦調苦，前夢蛻痕枯葉。傷情念別。是幾度斜陽，幾回殘月。轉眼西風，一襟幽恨向誰說。輕鬟猶記動影，翠娥應妒我，雙鬢如雪。枝冷頻移，葉疏猶抱，孤負好秋時節。悽悽切切。漸迤邐黃昏，砌蛩相接。露洗餘悲，暮煙聲更咽。
滿江紅
作者：周密（宋）

秋水涓涓，情渺渺、美人何許。還記得、東堂松桂，對床風雨。流水桃花西塞隱，茂林修竹山陰路。二十年、歷歷舊經行，空懷古。評硯品，臨書譜。箋畫史，修茶具。喜一愚天稟，一閒天賦。百戰徵求千里馬，十年餖飣三都賦。問何如、石鼎約彌明，同聯句。
玉漏遲
作者：周密（宋）

老來歡意少。錦鯨仙去，紫霞聲杳。怕展金奩，依舊故人懷抱。猶想烏絲醉墨，驚俊語、香紅圍繞。閒自笑。與君共是，承平年少。雨窗短夢難憑，是幾番宮商，幾番吟嘯。淚眼東風，回首四橋菸草。載酒倦遊甚處，已換卻、花間啼鳥。春恨悄。天涯暮雲殘照。
西江月
作者：周密（宋）

萬壑千巖剡曲，朝南暮北樵中。江潭楊柳幾東風。猶憶當年手種。鬢雪愁侵秋綠，容華酒借春紅。非非是是總成空。金谷蘭亭同夢。
杏花天
作者：周密（宋）

金池瓊苑曾經醉。是多少、紅情綠意。東風一枕遊仙睡。換卻鶯花人世。漸暮色、鵑聲四起。正愁滿、香溝御水。一色柳煙三十里。為問春歸那裡。
四字令・醉太平
作者：周密（宋）

殘月半籬。殘雪半枝。孤吟自款柴扉。聽猿啼鳥啼。人歸未歸。無詩有詩。水邊佇立多時。問梅花便知。
醉落魄・一斛珠
作者：周密（宋）

寒侵徑葉。雁風擊碎珊瑚屑。硯涼閒試霜晴帖。頌菊騷蘭，秋事正奇絕。故人又作江西別。書樓虛度中秋節。碧闌倚遍愁誰說。愁是新愁，月是舊時月。
祝英臺近
作者：周密（宋）

殢餘酲，尋舊雨，愁與病相半。綠意陰陰，絲竹靜深院。絕憐事逐春移，淚隨花落，似翦斷、鮫房珠串。喜重見。為誰倦酒慵詩，筠屏掩雙扇。白髮潘郎，羞見看花伴。可堪好夢殘時，新愁生處，煙月冷、子規聲斷。
甘州・八聲甘州
作者：周密（宋）

漸萋萋、芳草綠江南，輕暉弄春容。記少年遊處，簫聲巷陌，燈影簾櫳。月暖烘爐戲鼓，十里步香紅。敧枕聽新雨，往事朦朧。還是江春夢曉，怕等閒愁見，雁影西東。喜故人好在，水驛寄詩筒。數芳程、漸催花信，送歸帆、知第幾番風。空吟想、梅花千樹，人在其中。
甘州・八聲甘州
作者：周密（宋）

信山陰、道上景多奇，仙翁幻吟壺。愛一邱一壑，一花一草，窈窕扶疏。染就春雲五色，更種玉千株。咳唾騷香在，四壁驪珠。曲折冷紅幽翠，涉流花澗淨，步月堂虛。羨風流魚鳥，來往賀家湖。認秦鬟、越妝窺鏡，倚斜陽、人在會稽圖。圖多賞，池香洗硯，山秀藏書。
齊天樂
作者：周密（宋）

護春簾幕東風裡，當年問花曾到。玉影孤搴，冰痕半拆，漠漠凍雲迷道。臨流更好。正雪意逢迎，陰光相照。夢入羅浮，古苔啁哳翠禽小。一枝空念贈遠，溯波流不到，心事誰表。倚竹天寒，吟香夜冷，幾度月昏霜曉。尋芳欠早。怕鶴怨山空，雁歸書少。不恨春遲，恨春容易老。
憶舊遊
作者：周密（宋）

記移燈翦雨，換火篝香，去歲今朝。乍見翻疑夢，向梅邊攜手，笑挽吟橈。依依故人情味，歌舞試春嬌。對婉娩年芳，漂零身世，酒趁愁消。天涯未歸客，望錦羽沈沈，翠水迢迢。嘆菊荒薇老，負故人猿鶴，舊隱誰招。疏花漫撩愁思，無句到寒梢。但夢繞西泠，空江冷月，魂斷隨潮。
聲聲慢
作者：周密（宋）

瓊壺歌月，白髮簪花，十年一夢揚州。恨入琵琶，小憐重見灣頭。尊前漫題金縷，奈芳情、已逐東流。還送遠，甚長安亂葉，都是閒愁。次第重陽近也，看黃花綠酒，也合遲留。脆柳無情，不堪重系行舟。百年正消幾別，對西風、休賦登樓。怎去得，怕淒涼時節，團扇悲秋。
踏莎行
作者：周密（宋）

結客千金，醉春雙玉。舊遊宮柳藏仙屋。白頭吟老茂陵西，清平夢遠沈香北。玉笛天津，錦囊昌谷。春紅轉眼成秋綠。重翻花外侍兒歌，休聽酒邊供奉曲。
國香慢・國香
作者：周密（宋）

玉潤金明。記曲屏小几，翦葉移根。經年汜人重見，瘦影娉婷。雨帶風襟零亂，步雲冷、鵝管吹春。相逢舊京洛，素靨塵緇，仙掌霜凝。國香流落恨，正冰鋪翠薄，誰念遺簪。水天空遠，應念礬弟梅兄。渺渺魚波望極，五十弦、愁滿湘雲。淒涼耿無語，夢入東風，雪盡江清。
一萼紅
作者：周密（宋）

步深幽。正雲黃天淡，雪意未全休。鑑曲寒沙，茂林菸草，俯仰千古悠悠。歲華晚、漂零漸遠，誰念我、同載五湖舟。磴古松斜，崖陰苔老，一片清愁。回首天涯歸夢，幾魂飛西浦，淚灑東州。故國山川，故園心眼，還似王粲登樓。最憐他、秦鬟妝鏡，好江山、何事此時遊。為喚狂吟老監，共賦銷憂。
掃花遊・掃地遊
作者：周密（宋）

江蘺怨碧，早過了霜花，錦空洲渚。孤蛩自語。正長安亂葉，萬家砧杵。塵染秋衣，誰念西風倦旅。恨無據。悵望極歸舟，天際煙樹。心事曾細數。怕水葉沈紅，夢雲離去。情絲恨縷。倩回紋為織，那時愁句。雁字無多，寫得相思幾許。暗凝佇。近重陽、滿城風雨。
三姝媚
作者：周密（宋）

淺寒梅未綻。正潮過西陵，短亭逢雁。秉燭相看，嘆俊遊零落，滿襟依黯。露草霜花，愁正在、廢宮蕪苑。明月河橋，笛外尊前，舊情消減。莫訴離腸深淺。恨聚散匆匆，夢隨帆遠。玉鏡塵昏，怕賦情人老，後逢悽惋。一樣歸心，又喚起、故園愁眼。立盡斜陽無語，空江歲晚。
獻仙音・法曲獻仙音
作者：周密（宋）

松雪飄寒，嶺雲吹凍，紅破數椒春淺。襯舞臺荒，浣妝池冷，淒涼市朝輕換。嘆花與人凋謝，依依歲華晚。共悽黯。問東風、幾番吹夢，應慣識當年，翠屏金輦。一片古今愁，但廢綠、平煙空遠。無語消魂，對斜陽、衰草淚滿。又西泠殘笛，低送數聲春怨。
高陽臺
作者：周密（宋）

照野旌旗，朝天車馬，平沙萬里天低。寶帶金章，尊前茸帽風敧。秦關汴水經行地，想登臨、都付新詩。縱英遊，疊鼓清笳，駿馬名姬。酒酣應對燕山雪，正冰河月凍，曉隴雲飛。投老殘年，江南誰念方回。東風漸綠西湖柳，雁已還、人未南歸。最關情，折盡梅花，難寄相思。
慶宮春・高陽臺
作者：周密（宋）

重疊雲衣，微茫雁影，短篷穩載吳雪。霜葉敲寒，風燈搖暈，棹歌人語嗚咽。擁衾呼酒，正百里、冰河乍合。千山換色，一鏡無塵，玉龍吹裂。夜深醉踏長虹，表裡空明，古今清絕。高臺在否，登臨休賦，忍見舊時明月。翠消香冷，怕空負、年芳輕別。孤山春早，一樹梅花，待君同折。
高陽臺
作者：周密（宋）

小雨分江，殘寒迷浦，春容淺入蒹葭。雪霽空城，燕歸何處人家。夢魂欲渡蒼茫去，怕夢輕、還被愁遮。感流年，夜汐東還，冷照西斜。萋萋望極王孫草，認雲中煙樹，鷗外春沙。白髮青山，可憐相對蒼華。歸鴻自趁潮回去，笑倦遊、猶是天涯。問東風，先到垂楊，後到梅花。
探芳訊
作者：周密（宋）

步晴晝。向水院維舟，津亭喚酒。嘆劉郎重到，依依謾懷舊。東風空結丁香怨，花與人俱瘦。甚淒涼，暗草沿池，冷苔侵甃。橋外晚風驟。正香雪隨波，淺煙迷岫。廢苑塵梁，如今燕來否。翠雲零落空堤冷，往事休回首。最消魂，一片斜陽戀柳。
四字令・醉太平
作者：周密（宋）

眉消睡黃。春凝淚妝。玉屏水暖微香。聽蜂兒打窗。箏塵半妝。綃痕半方。愁心欲訴垂楊。奈飛紅正忙。
西江月
作者：周密（宋）

綠綺紫絲步障，紅鸞綵鳳仙城。誰將三十六陂春。換得兩堤秋錦。眼纈醉迷朱碧，筆花俊賞丹青。斜陽展盡趙昌屏。羞死舞鸞妝鏡。
江城子
作者：周密（宋）

羅窗曉色透花明。靘瑤笙。按瑤箏。試訊東風，能有幾分春。二十四闌憑玉暖，楊柳月，海棠陰。依依愁翠沁雙顰。愛鶯聲。怕鵑聲。人自多情，春去自無情。把酒問花花不語，花外夢，夢中雲。
少年遊
作者：周密（宋）

簾消寶篆卷宮羅。蜂蝶撲飛梭。一樣東風，燕梁鶯院，那處春多。曉妝日日隨香輦，多在牡丹坡。花深深處，柳陰陰處，一片笙歌。
好事近
作者：周密（宋）

新雨洗花塵，撲撲小庭香溼。早是垂楊煙老，漸嫩黃城碧。晚簾都卷看青山，山外更山色。一色梨花新月，伴夜窗吹笛。
西江月
作者：周密（宋）

情縷紅絲冉冉，啼花碧袖熒熒。迷香雙蝶下庭心。一行愔愔簾影。北里紅紅短夢，東風雁雁前塵。稱消不過牡丹情。中半傷春酒病。
醉落魄・一斛珠
作者：周密（宋）

憶憶憶憶。宮羅褶褶消金色。吹花有盡情無極。淚滴空簾，香潤柳枝溼。春愁浩蕩湘波窄。紅蘭夢繞江南北。燕鶯都是東風客。移盡庭陰，風老杏花白。
朝中措
作者：周密（宋）

彩繩朱乘駕濤雲。親見許飛瓊。多定梅魂才返，香瘢半掐秋痕。枕函釵縷，燻篝芳焙，兒女心情。尚有第三花在，不妨留待涼生。
醉落魄・一斛珠
作者：周密（宋）

餘寒正怯。金釵影卸東風揭。舞衣絲損愁千褶。一縷楊絲，猶是去年折。臨窗擁髻愁難說。花庭一寸燕支雪。春花似舊心情別。待摘玫瑰，飛下粉黃蝶。
浣溪沙
作者：周密（宋）

蠶已三眠柳二眠。雙竿初起畫鞦韆。鶯櫳風響十三絃。魚素不傳新資訊，鸞膠難續舊因緣。薄情明月幾番圓。
踏莎行
作者：周密（宋）

遠草情鍾，孤花韻勝。一樓聳翠生秋暝。十年二十四橋春，轉頭明月簫聲冷。賦藥才高，題瓊語俊。蒸香壓酒芙蓉頂。景留人去怕思量，桂窗風露秋眠醒。
酹江月・念奴嬌
作者：林式之（宋）

桐皋東去，又依然、煙際雲邊柔櫓。賴有雙臺知己耳，牢落孤懷欲吐。小倚雲根，細商心事，提起千年語。九天飛夢，別來長記幽渚。試說北海歸文，西山何事，猶不甘臣武。廣大堯天箕潁小，綿上可能如許。舉世真痴，先生長嘯，塵海誰堪與。嘯聲吹送，刺天鸞鶴衝舉。
摸魚兒
作者：王奕（宋）

問梅花、幾人邀詠，平生見外騷楚。相思一夜羅浮遠，姑射仙姿何處。情未吐。□□□、雄蜂雌蝶空相遇。歲年孰與。嘆皓首相看，冰心獨抱，謾作廣平賦。黃昏暮。半點酸辛誰訴。壽陽眉恨妖嫵。南來北使無明眼，細認杏花真譜。私自語。道訊息、孤根還有春風主。啟明未舉。聽畫角吹殘，馬頭搖夢，人已山陽路。
水調歌頭
作者：王奕（宋）

吾玄終不白，拗出老揚雄。近日青衿綠髮，轉盼忽成翁。縮首□天墜地，極力虞淵取日，直欲入馮宮。迂闊有如此，誰不笑王公。十年後，數椽屋，隱琊峰。人嘆乾坤許大，醯甕老山中。於是泛淮航泗，於是沿鄒過魯，千古慕雩風。造物既生我，斯道豈終窮。
沁園春
作者：王奕（宋）

耳目肺腸，不由我乎，更由乎誰。也不必君平，不消詹尹，不疑何卜，不卜何疑。三徑歸來，一時有見，豈為黃初與義熙。天下事，但行其可，自合乎宜。大哉用易乘時。縱烏喙那能食子皮。嘆失若塞翁，失為得本，贏如劉毅，贏乃輸基。大黠小痴，有餘不足，誰必彭殤早與遲。眼前物，縱銅山金屋，一瞑全非。
南鄉子
作者：王奕（宋）

搔首倚薰風。一幅畫圖塵土中。鶴怨猿驚人去也，潛龍。誰絞香車起蟄松。歲月去熙豐。世味人情自淡濃。春去春來墩不競，匆匆。蜀水吳山血又紅。
霜天曉角
作者：王奕（宋）

天無四壁。底用量江尺。徒把乾坤分裂，誰與帝、扶民厄。幾年樊圃缺。耳風腔轉笛。此日雙蛾空蹙，依然也，暮山碧。
賀新郎
作者：王奕（宋）

有客過東魯。自葛水、泛舟西下，帆開三楚。萬里湖光磨水鏡，際五老、落星煙渚。又飛過、二姑門戶。彭澤柳青新舊色，望九華、依約池陽路。風雨廟，烏江羽。蛾眉牛渚皆如故。問緣何、魯港汀洲，江聲無語。採石書生勳業在，吊錦袍、公子魂何處。流恨下、秦淮商女。多景樓頭吟北固，笑平山堂裡誰為主。且爛飲，瓊花露。
賀新郎
作者：王奕（宋）

醉醒瓊花露。買扁舟、邵伯津頭，向秦郵去。流水孤村鴉萬點，憶少遊、回首斜陽樹。又訪著、山陽酒侶。細剔留城碑蘚看，上歌舞、一嘯江東主。望鳧嶧，過鄒魯。孔林百拜瞻塋墓。歷四阜、少皞之墟，大庭之庫。竟涉汶河登泰岱，候清光，夜半開玄圃。迤邐問、東平歸路。蚩冢黃花吟笑罷，下新州，醉白樓頭賦。復淮楚，尋故步。
賀新郎
作者：王奕（宋）

帆卸西灣側。望康廬、老峰面目，舊曾相識。歲歲滔滔江浪遠，回首暮雲空碧。今想見、發痕全白。眠鹿磯頭茅屋爛，問草堂、誰管真泉石。還更有，青牛跡。老峰點首如招客。道十年、玉斗窗間，兩成疏覿。贏得老夫諳閱世，不作少年太息。看雨餘、依舊青山色。汶上歸來重過我，最峰頭、新長芝堪摘。分半席、共橫笛。
沁園春
作者：王奕（宋）

八十日官，浩然歸去，知心者希。謂詩有招魂，姑言其概，注其述酒，亦特其微。不事小兒，惟書甲子，皆是先生杜得機。看時運，與天榮木，始識真歸。黃唐邈不可追。慨四十無聞昨已非。故懷彼仙師，策夫名驥，志夫童冠，寤寐交揮。人表何時，誰生過魯，願企高風慕浴沂。茲行也，尚庶幾短葛，不負公衣。
八聲甘州
作者：王奕（宋）

誦公詩、大雅久不聞，吾衰竟誰陳。自晉宋以來，隋唐而下，旁若無人。光焰文章萬丈，肯媚永王璘。卓有汾陽老，抱丈人貞。不是沈香亭上，謾題飛燕，蹴起靴塵。安得錦袍西下，明月墮江濱。青山冢、知幾番風雨，雷霆走精神。因過魯，攜一尊弔古，疑是前身。
水調歌頭
作者：王奕（宋）

長江衣帶水，歷代鼎彝功。服定衣冠禮樂，聊爾就江東。追憶金戈鐵馬，保以油幢玉壘，熢燧幾秋風。更有當頭著，全域性倚元戎。攢萬舸，開一棹，散無蹤。到了書生死節，蜂蟻愧諸公。上有皇天白日，下有人心青史，未必竟朦朧。停棹撫遺蹟，往恨逐冥鴻。
賀新郎
作者：王奕（宋）

決眥斜陽裡。品江山、洛陽第一，金陵第二。休論六朝興廢夢，且說南浮之始。合就此、衣冠故址。底事輕拋形勝地，把笙歌、戀定西湖水。百年內，苟而已。縱然成敗由天理。嘆石城、潮落潮生，朝昏知幾。可笑諸公俱鑄錯，回首金甌瞥徙。漫涴了、紫雲青史。老媚幽花棲斷礎，睇故宮、空拊英雄髀。身世蝶，侯王蟻。
酹江月・念奴嬌
作者：王奕（宋）

英雄老矣，對江山、莫遣淚珠成斛。一箑西風休掩面，白浪黃塵迷目。鳳去臺空，鷺飛洲冷，幾度斜陽木。欲書往事，南山應恨無竹。寧是商女當年，後來腔調，拍手銅鞮曲。偃蹇老松雖拗□，猶□一枰殘局。烏巷垂楊，雀橋野草，今為誰家綠。賞心何處，浩歌歸臥梅屋。
法曲獻仙音
作者：王奕（宋）

九曲青溪，千年陳跡，往事不堪依據。老我重來，海乾石爛，那復斷碑殘礎。應訝野王當日，三弄罷、乍無語。□□□。高牙大纛船如屋，又少甚笙歌，翠雲簫鼓。流恨入寒箏，離合君臣良苦。花落幾春□，無此一番風雨。是何人、尚秦淮門館，柳橋荷浦。
賀新郎
作者：王奕（宋）

惆悵秦淮路。慨當年、商女誰家，幾多年數。死去方知亡國恨，尚激起、浪花如語，應不為、黍峰蒲縷。花隔青溪胭井溼，又誰省、此時情緒。雲蓋擁，翠陰午。汨羅無復靈均楚。到如今、荃蕙椒蘭，盡成禾黍。疑是□龍穿王氣，遺恨六朝作古。□留與、浮歌載醑。天外長江渾不管，也無春無夏無晴雨。流歲月、滔滔去。
木蘭花慢
作者：王奕（宋）

翠微亭上醉，搔短髮、舞繽紛。問六朝五姓，王姬帝胄，今有誰存。何似烏衣故壘，尚年年、生長兒孫。今古興亡無據，好將往史俱焚。招魂。何處覓東山，箏淚落清樽。悵石城暗浪，秦淮舊月，東去西奔。休說清談誤國，有清談，還有斯文。遙睇新亭一笑，漫漫天際江痕。
南鄉子
作者：王奕（宋）

豪傑說中州。及此見題多景樓。曹石當年徒浪耳，悠悠。歲月滔滔江自流。風雪老兜鍪。不混關河事不休。浪舞桃花顛又蹶，嬴劉。莫與武陵仙客謀。
水調歌頭
作者：王奕（宋）

迢迢嶓冢水，直瀉到東州。不揀秦淮吳楚，明月一家樓，何代非卿非相，底事柴桑老子，偏恁不推劉。半體鹿皮服，千古晉貔貅。過東魯，登北固，感春秋。抵掌嫣然一笑，莫枉少陵愁。說甚蕭鍋曹石，古矣蘇吟米畫，黑白滿盤收。對水注杯酒，為我向東流。
八聲甘州
作者：王奕（宋）

問蒼天、蒼天闃無言，浩歌摘星樓。這茫茫禹跡，南來第一，是古揚州。當日雙龍未渡，風月一家秋。中分胡越後，橫斷江流。□百年間春夢，笑槐柯蟻穴，多少王侯。謾平山堂裡，棋局幾邊籌。是誰教、海乾仙去，天地付浮漚。書生老，對瓊花一笑，白髮蒼洲。
臨江仙
作者：王奕（宋）

二十四橋明月好，暮年方到揚州。鶴飛仙去總成休。襄陽風笛急，何事付悠悠。幾闋平山堂上酒，夕陽還照邊樓。不堪風景事回頭。淮南新棗熟，應不說防秋。
沁園春
作者：王奕（宋）

唐李太白，訪賀知章，浩歌此樓。想斗酒百篇，眼花落井，一時豪傑，千古風流。白骨青山，美人黃土，醉魄吟魂安在否。江南客，因來遊勝踐，稽首前修。悠悠。往事俱休，更莫遣興亡狂白頭。也莫論高皇、莫論項羽，誰為黃帝，誰為蚩尤。拶破愁城，吸乾酒海，袖拂安梁舞暮秋。題未了，又笑騎白鶴，飛下揚州。
婆羅門引
作者：王奕（宋）

佳人鬢髮，幾回塗抹共蟬娟。又何止三千。擬待盈盈寶鑑，多少綺羅筵。恨妖蟆怪事，長夜中天。中河影圓。清淚落尊前。舞罷霓裳初服，肯為人妍。□□□□，算惟有、蕊宮天上仙。緱山鶴，亦欲蹁躚。
賀新郎
作者：王奕（宋）

試問司花女。是何年、培植瓊葩，分來何譜。禁苑豈無新雨露，底事剛移不去，偏戀定、鶴城抷土。卻怕杏花生眼覷。先廿年、和影無尋處。遺草木，悴風雨。看花老我成遲暮。繞闌干、追憶沈吟，欲言難賦。根本已非枝葉異，誰把贗苗裨補。但認得、唐人舊句。明月樓前無水部。扣之梅、梅又全無語。詢古柏，過東魯。
沁園春
作者：王奕（宋）

醉面挾風，攜杜康酒，酹劉伶臺。問漂母磯頭，韓侯安在，缽山池下，喬鵲曾回。孝說仲車，忠傳祖逖，忠孝如今亦可哀。清河口，但潮生潮落，帆去帆來。休呆。且飲三杯。莫枉教、東烏西兔催。更誰可百年，脫身不化，誰能五日，笑口長開。痛飲高歌，胡塗亂抹，快活斗山王秀才。今天下，曰利而已，何以平哉。
唐多令
作者：王奕（宋）

直上倚天樓。懷哉古楚州。黃河水、依舊東流。千古興亡多少事，分付與、白頭鷗。祖逖與留侯。二公今在不。眉尖上、莫帶星愁。笑拍危闌歌短闋，翁醉矣，且歸休。
沁園春
作者：王奕（宋）

吾祖文中，曾於夫子，受罔極恩。有宇宙以來，春秋而後，三綱所繫，萬古常存。列國何時，東吳何地，十哲之中尚有言。況今也、與聖閒邦域，同一乾坤。卑飛難傍天閽。但勃窣銜香拜聖門。要水看黃河，山登岱嶽，魯求君子，學究中原。雖有他人，不如同姓，仰止文星出禁垣。又安得，借蒙莊大瓢，酌泗水之源。
西河
作者：王奕（宋）

江左地。興亡舊恨誰記。腥風不攪洛山雲，怒濤怎起。淚眶歷落泫新亭，碑趺猶臥江際。古今事，天莫倚。廢興元有時系。女牆月色自荒荒，盡平寸壘。舞臺歌謝草痕深，青溪彌望煙水。馬蹄雜遝錦繡市。認烏衣六朝，東巷西里。景物已非人世。但長幹鐵塔，巋然相對。簷鈴嘈囋薰風裡。
滿江紅
作者：蒲壽宬（宋）

樓倚虛空。覺人世、不知何處。人縹緲、半簷星斗，一窗風露。潮退沙平鳧雁靜，夜深月黑魚龍怒。把清樽、獨自笑餘生，成何事。塵埃外，談高趣。煙波上，題詩句。這美景良宵，且休虛度。夢覺宦情甜似蠟，老來況味酸如醋。念兒曹、南北幾時歸，情朝暮。
賀新郎
作者：蒲壽宬（宋）

鐵笛穿花去。問長安、市上生涯，而今何似。破帽青衫塵滿面。不識何人共語。且面壁、聽風雨。惟我虛中元識破，笑人間、日月無停杼。名與利，莫輕許。人生窮達皆天鑄。試燈前、為問靈龜，勸君休怒。心肯命通元有數，何幸知音記取。季主也、應留得住。百歲光陰彈指過，算伯夷、盜蹠俱塵土。心一寸，人千古。
漁父詞・漁父
作者：蒲壽宬（宋）

萬里長江一釣絲。蕭蕭蓬鬢任風吹。微雨過，片帆敧。青山濃淡更多奇。
漁父詞・漁父
作者：蒲壽宬（宋）

江渚春風澹盪時。斜陽芳草鷓鴣飛。蓴菜滑，白魚肥。浮家泛宅不曾歸。
漁父詞・漁父
作者：蒲壽宬（宋）

煙浦迴環幾百灣。無人知此橛頭船。風露冷，月娟娟。雲間一過看飛仙。